کابل کې د جمعې لمانځه پرمهال چاودنې مولوي ریحان وژلی
د افغانستان د کورنیو چارو وزارت وزارت وايي، د کابل ښار د نهمې امنیتي حوزې په یو جومات کې چاودنې مولوي ریحان وژل او ۱۶ تنه نور لمونځ کې کوونکې ټپیان کړي دي.
د کورنیو چارو وزارت ویاند نصرت رحیمي د یاد خبر په تائید سره وايي، دغه چاودنه چې نن جمعه د «غبرګولې پر ۳مه» د جمعې د لمانځه پرمهال رامنځته شوې ۱۶ نور لمونځ کوونکي ټپیان کړي هم دي. تر دا مهاله د چاودنې نوعیت معلوم نه دی، خو د کورنیو چارو وزارت وايي چې سیمې ته د څېړنو لپاره د دوی پولیس رسېدلي دي. مولوي سمیع الله ریحان په کابل کې د پيژندل شوو دیني عالمانو څخه و چې تل به یې په ټلوېزیونو کې د خلکو دیني پوښتونو ته ځوابونه ویل. پر همدې مهال په کابل ښار کې د ایمرجنسي روغتون مسؤلینو هم پر خپل ټوېټر لیکلي چې د پېښې له ځایه دوی ته ۱۶ ټپيان ورکړل شوي چې ۵ تنه تر لومړنۍ درملنې وروسته رخصت شوي او ۹ نور بستر دي. ایمرجنسي همدارنګه ویلي چې د دوو تنو ټپيانو حالت نازک دی. افغان ولسمشر محمد اشرف غني پر مولوي سمیع الله ریحان چاودنه غندلې او د هغه پر مرګ یې خواشیني ښودلې ده. له ارګ څخه په خپاره شوي بیان کې د ښاغلي غني له قوله ویل شوي:"تروریستان د خپل اصلیت د پټولو، د خپلو جنایتونو د توجیه په موخه د دیني احکامو او الهي ارشاداتو د ناسم تعبیر او د علمای کرامو د حقانیت د رسا غږ د خاموشولو لپاره د مولوي ریحان پر څېر پر باجرئته، وطندوسته او د اسلامي او ملي ارزښتونو پر مبلغینو او علمای کرامو بریدونه کوي او هغوی پر شهادت رسوي." ارګ وايي، ورته بریدونه به د افغان دیني علماو رسا غږ خاموشه نه کړای شي. بیان وايي چې ولسمشر غني د یاد تروریستي برید په اړه د هر اړخیزو څېړنو امر کړی دی. تر دا مهاله د دغه چاودنې مسؤلیت کومې وسله والې ډلې په غاړه نه دی اخیستی. تر دې مخکې د کابل د دیني علماء مشر مولوي عبدالبصیر حقاني هم په کابل ښار کې د ناڅرګندو کسانو په حمله کې وژل شوی و. د یادونې وړ ده چې د ۱۳۹۷ کال په لړم میاشت کې هم د کابل په یو هوټل کې د میلادي نبي په مناسبت مراسمو کې چاودنې لسګونه دیني علماء ووژل.